Suomen maksut EU:lle laskivat. Vuonna 2016 Suomi maksoi EU:lle 294 miljoonaa euroa. Valtiovarainministeriön mukaan nettomaksu pieneni jyrkästi toissa vuodesta, jolloin se oli 570 miljoonaa euroa.

Samalla Suomi putosi unionin pienimmäksi nettomaksajaksi yhdessä Italian kanssa. Suomi on selvästi pienempi nettomaksaja kuin esimerkiksi Hollanti, Ruotsi, Saksa, Tanska, Itävalta ja Britannia.

Nettomaksu tarkoittaa Suomen EU:lle maksamien maksujen ja EU:lta saamien tulojen erotusta.

Asukasta kohti laskettuna Suomi maksoi EU:lle viime vuonna 54 euroa. Summa on laskenut huomattavasti vuodesta 2015, jolloin maksu oli 104 euroa asukasta kohti.

Suomi on kuulunut keskimääräistä vauraampana EU-maana unionin budjetin nettomaksajiin vuodesta 2001.

Rahaa tuli verkkojen rakentamiseen

Suomi maksoi viime vuonna EU:lle 1,8 miljardia euroa. Takaisin tuli erilaisina tukina 1,5 miljardia.

Eniten lisärahaa Suomi sai EU:lta liikenneverkkojen rakentamiseen. Turvallisuuteen ja maahanmuuttoon Suomi sai 33 miljoonaa lisää. Maataloustuet ja maaseudun kehittämistuet kasvoivat lähes 19 miljoonalla.

Saksa suurin nettomaksaja, Bulgaria nettosaaja

EU-maksut perustuvat kunkin maan vaurauteen. Eniten EU:lle maksoivat viime vuonna suhteessa bruttokansantuloon Saksa, Ranska ja Ruotsi.

Saajapuolella on EU:n köyhiä valtiota. Eniten rahaa palautui Bulgariaan, Romaniaan ja Unkariin.

Korjattu klo 17.54. Suomi maksoi viime vuonna EU:lle 1,8 miljardia euroa, ei 1,8 miljoonaa euroa.